สยิว

**สยิว** เป็นภาพยนตร์ที่ออกฉายในปี พ.ศ. 2546 ผลงานกำกับและเขียนบทชิ้นแรกของ คงเดช จาตุรันต์รัศมี และเกียรติ ศงสนันทน์  อำนวยการสร้างโดย ปรัชญา ปิ่นแก้ว   และทำดนตรีประกอบโดย สี่เต่าเธอ  เป็นเรื่องเกี่ยวกับเด็กหญิงทอมบอย นักศึกษามหาวิทยาลัย ที่ทำงานเสริมเป็นนักเขียนเรื่องประโลมโลก ลงในนิตยสารปลุกใจเสือป่า เป็นหนังสะท้อนสังคมในยุคปี  พ.ศ. 2535  ซึ่งเป็นยุคทองของหนังสือโป๊ใต้ดิน 

บทภาพยนตร์เรื่องสยิว ฉบับดั้งเดิมเขียนโดยคงเดช และ เกียรติ เพื่อเข้าประกวดโครงการประกวดบทภาพยนตร์ขนาดสั้น "โครงการส่งฝันสู่ฟิล์ม" เมื่อ พ.ศ. 2541 จัดโดยนิตยสารซีเนแมกซ์   ซึ่งได้ซื้อลิขสิทธิ์บทภาพยนตร์ไว้ เพื่อนำไปสร้างภาพยนตร์ขนาดยาว และต่อมาได้ตัดสินใจให้ คงเดช และ เกียรติ ซึ่งเป็นผู้เขียนบทดั้งเดิม เป็นผู้กำกับภาพยนตร์นั้นเสียเอง

ภาพยนตร์ได้ร่วมฉายในเทศกาลภาพยนตร์นานาชาติหลายแห่งในปี พ.ศ. 2546 เช่นที่ แวนคูเวอร์ สต็อกโฮล์ม ซีแอทเทิล

## เรื่องย่อ
ปี พ.ศ. 2535 ปีสุดท้ายแห่งยุคทองของ **“นิตยสารปลุกใจเสือป่า”** ระดับมวลชน และปีแห่งความผันผวนปรวนแปรทาง **“การเมือง”**

**“เต่า”** ***(รับบทโดย: พิมพาภรณ์ ลีนุตพงษ์)*** สาวห้าวทอมบอยนักศึกษาคณะอักษรฯ เธออาศัยอยู่กับป้าซึ่งเปิดร้านขายอาหารใต้อพาร์ตเมนต์แห่งหนึ่งในกรุงเทพฯ โดยมี **“จ้อน”** ***(รับบทโดย: นันทวัฒน์ อาศิรพจนกุล)*** ซึ่งเป็นเด็กหนุ่มติ๋ม ๆ ที่อาศัยอยู่ในอพาร์ตเมนต์เดียวกันเป็นเพื่อนสนิท นอกจากนี้เต่ายังหลงรัก **“น้องหมวย”** ***(รับบทโดย: พินทุ์สุดา ตันไพเราะห์)*** นักศึกษาสาวสวยรุ่นน้องผู้มากด้วยเสน่ห์และจริตจกร้านอย่างถอนตัวไม่ขึ้น เต๋าหารายได้พิเศษลับ ๆ โดยการรับจ้างเขียนเรื่องสั้นประสบการณ์ทางเพศให้กับนิตยสารปลุกใจเสือป่าที่ชื่อ **“สยิว”** ซึ่งบริหารงานโดย **“เฮียกังฟู”** ***(รับบทโดย: นิรุธ วิจิตรวงศ์เจริญ)*** บรรณาธิการผู้คร่ำหวอดในวงการและมีอุดมการณ์อันสูงส่ง

แต่การณ์กลับไม่ง่ายอย่างที่คิดเมื่อสถานการณ์ของตลาดกำลังเปลี่ยนไป ผู้อ่านกำลังต้องการเรื่องที่มีสำนวนและเนื้อหาโจ๋งครึ่มมากขึ้น เต่าได้รับการเรียกร้องจากเฮียกังฟูให้เปลี่ยนสำนวนและเนื้อหาของเธอให้เข้ากับตลาด แถมเธอยังต้องพบกับคู่ปรับคนสำคัญซึ่งเป็นนักเขียนหนุ่มหน้าใหม่ไฟแรงที่มีสำนวนโจ๋งครึ่มเนื้อหาวิตถารสะใจผู้อ่านจนได้รับความนิยมอย่างรวดเร็ว เขามีชื่อว่า **“หนุ่มพลังม้า”** ***(รับบทโดย: อานนท์ สายแสงจันทร์)***

เต่าต้องใช้ความพยายามอย่างมากในการเขียนเรื่องที่จริง ๆ แล้วเธอเองก็ยังไม่มีประสบการณ์ เส้นทางการผจญภัยของเต่าที่ว่าด้วยจินตนาการทางเพศจึงเริ่มสาหัสขึ้น เธอเริ่มหยิบยืมเรื่องราวของผู้คนรอบข้างในชีวิตเธอ ชาวบ้านบริเวณอพาร์ตเมนต์ต่างถูกจินตนาการของเธอสร้างเป็นเรื่องเป็นราวขึ้นมา ไม่ว่าจะเป็น **“พี่แดง”** สาวใหญ่กลางคืนทรงมโหระทึก, **“คุณนายช้อย”** ผู้แสนเปลี่ยวข้างอพาร์ตเมนต์, **“พันธ์”** และ **“ขวัญ”** พี่เขยน้องเมียอารมณ์กรุ่น

แต่จนแล้วจนรอด ผลงานของเธอก็ยังไม่เข้าเป้าที่เฮียกังฟูต้องการ ปัญหาต่าง ๆ ที่รุมล้อมเต่าเริ่มเขม็งเกลียวเข้ามามากขึ้น ไม่ว่าจะเรื่องงานเขียนของเธอ วิทยานิพนธ์ซึ่งกำลังมีทีท่าว่าจะไปไม่รอด น้องหมวยซึ่งกำลังมีเด็กหนุ่มต่างคณะมาติดพัน และที่สำคัญที่สุดคือการถูกท้าทายและคุกคามจากหนุ่มพลังม้า

เต่าพยายามต่อไปอีกครั้ง โดยการไปขอคำปรึกษากับ **“ลุงหมอ”** หรือที่ประชาชนรู้จักกันดีในนามของหมอสาวเซ็กซี่ที่มีชื่อว่า **“ชไมพร”** ***(รับบทโดย: จุฑารัตน์ อัตถากร)*** แห่งคอลัมน์ **“ชไมพรสอนรัก”** ซึ่งเป็นคอลัมน์ตอบจดหมายปัญหาทางเพศจากทางบ้าน ด้วยสำนวนเซ็กซี่แกมหยอก ทำให้คอลัมน์นี้เป็นที่พึ่งของผู้คนเสมอมา เต่าพยายามเลียบเคียงถามในสิ่งที่ตนเองไม่เข้าใจ เพราะไม่เคยมีประสบการณ์ ลุงหมอตอบเพียงว่าหน้าที่ของนักเขียนนั้นมีเพื่อเติมเต็มสิ่งที่คนอ่านขาดหายไป ส่วนเรื่องของประสบการณ์เมื่อถึงเวลาแล้วเต่าจะรู้เอง เต่ายังคงไม่เข้าใจสิ่งที่ลุงบอกเท่าไรนัก

เวลาเส้นตายที่เหลือเพียงน้อยนิดทำให้โลกในจินตนาการและโลกในความเป็นจริงของเต่าเริ่มหลอมเข้าหากันอย่างชุลมุนวุ่นวาย และเต่าก็ตัดสินใจโดดเข้าสู่สนามที่หนักข้อขึ้น ไม่ว่าจะเป็นการลักลอบดูกิจกรรมหนังสดในห้องลึกลับที่ทั้งอพาร์ตเมนต์ต่างไม่มีใครรู้ว่าใครเป็นเจ้าของห้องนี้ การเข้าหาน้องหมวยอย่างเข้าด้ายเข้าเข็ม แต่กลับได้พบว่าน้องหมวยไวไฟไม่สนเพศเสียยิ่งกว่าที่เธอคิด และสุดท้ายเธอตัดสินใจเอาตัวเองเข้าเสี่ยงไปหาหนุ่มพลังม้าถึงรังที่เต็มไปด้วยบรรยากาศอันน่าสะพรึงกลัว และอุปกรณ์วิตถารพิสดารพันลึกร้อยแปดของเขาเพื่อแลกกับประสบการณ์จริง

ผลลัพธ์สุดท้ายเต่าได้พบกับความจริงในชีวิตของเธอจนได้ โดยผู้ให้คำตอบนั้นกับเธอคือจ้อนหนุ่มติ๋มที่อยู่เคียงข้างเธอตลอดเวลานั่นเอง และนั่นทำให้ผลงานการเขียนและชีวิตของเธอพลิกจากหน้ามือเป็นหลังมือทันที ไม่ต่างจากวิถีชีวิตของผู้คนที่กำลังถูกปลอบประโลมด้วยละครทีวีน้ำเน่าอยู่ดี ๆ ก็ถูกกระชากความฝันไปด้วยวิถีทางแห่งการเมือง

## นักแสดง
*พิมพาภรณ์ ลีนุตพงษ์  รับบท เต่า
*นันทวัฒน์ อาศิรพจนกุล  รับบท จ้อน
*อานนท์ สายแสงจันทร์ (ปู แบล็คเฮด) รับบท หนุ่ม พลังม้า
*นิรุธ วิจิตรวงศ์เจริญ  รับบท เฮียกังฟู
*จุฑารัตน์ อัตถากร รับบท หมอชไมพร
*พินทุ์สุดา ตันไพเราะห์  รับบท หมวย
*จักรพงศ์ สิริริน (สอง พาราด็อกซ์) รับบท ม้า สไตลิสต์
*เพชร ดาราฉาย รับบท ขจร
*ฉันทนา กิตติยพันธ์ รับบท ป้าของเต่า
*วิยะดา อุมารินทร์ รับบท อุ๊
*ธนา สินประสาธน์ รับบท สารวัตรมือดำ
*นรเศรษฐ หมัดคง รับบท ซี้ด
*นทีพร เชื้อบัณฑิตย์ รับบท คุณนายอาทร

## เพลงประกอบ
* "ใจสยิว" - สี่เต่าเธอ (ต้นฉบับ แมคอินทอช)
* "แม่มด" - Bear Garden (ต้นฉบับ แสงระวี อัศวรักษ์)
* "หนึ่งเดียวคนนี้" - Groove Riders (ต้นฉบับ อัญชลี จงคดีกิจ)
* "แมงมุม" -  Kidnappers (ต้นฉบับ แสงระวี อัศวรักษ์)
* "อยู่ไปวัน ๆ" - Holly Berry (ต้นฉบับ อัญชลี จงคดีกิจ)
* "ผู้ชายในฝัน" - DJ Seed นรเศรษฐ หมัดคง (ต้นฉบับ พุ่มพวง ดวงจันทร์)
* "ผมรักคุณ" - Day Tripper (ต้นฉบับ เมทะนี บูรณะศิริ)
* "กล้าได้กล้าเสีย" - C.A.D. feat.ชนกมาศ พืชผลทรัพย์ (ต้นฉบับ มะลิลา บราซิลเลียน)
* "ฝันกลางวัน" - Homesick feat.พิมภาภรณ์ ลีนุตพงษ์
* "มนุษย์ค้างคาว" - MON D NEY (ต้นฉบับ ติ๊ก ชีโร่)
* "โธ่เอ๊ย" - Stylish Nonsense (ต้นฉบับ ปานามา)
* "ไม่อยากเป็นแปรงสีฟัน" - P.R.D. (ต้นฉบับ ปานามา)

## แหล่งข้อมูลอื่น
* 
* เรื่องย่อ ที่ Movieseer 
* เรื่องย่อ ที่ SiamZone
* เรื่องย่อ ที่ popcornfor2 

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2546
หมวดหมู่:ภาพยนตร์ที่กำกับโดย คงเดช จาตุรันต์รัศมี
หมวดหมู่:ภาพยนตร์เกี่ยวกับความหลากหลายทางเพศ
หมวดหมู่:ภาพยนตร์โดยสหมงคลฟิล์ม
หมวดหมู่:ภาพยนตร์แอลจีบีทีไทย
หมวดหมู่:ภาพยนตร์ไทยในคริสต์ทศวรรษ 2000